CELEX: 62012CN0268
Language: sk
Date: 2012-05-30 00:00:00
Title: Vec C-268/12 P: Odvolanie podané 30. mája 2012 : Cadila Healthcare Ltd proti rozsudku Všeobecného súdu (piata komora) z  15. marca 2012 vo veci T-288/08, Cadila Healthcare Ltd/Úrad pre harmonizáciu vnútorného trhu (ochranné známky a vzory)

25.8.2012   
            
            
               SK
            
            
               Úradný vestník Európskej únie
            
            
               C 258/10
            
         Odvolanie podané 30. mája 2012: Cadila Healthcare Ltd proti rozsudku Všeobecného súdu (piata komora) z 15. marca 2012 vo veci T-288/08, Cadila Healthcare Ltd/Úrad pre harmonizáciu vnútorného trhu (ochranné známky a vzory)
   (Vec C-268/12 P)
   2012/C 258/17
   Jazyk konania: angličtina
   
      Účastníci konania
   
   
      Odvolateľka: Cadila Healthcare Ltd (v zastúpení: S. Malynicz, barrister)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), Novartis AG
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu z 15. marca 2012 vo veci T-288/08,
            
         
               —
            
            
               rozhodol, že Úrad a vedľajší účastník konania znášajú vlastné trovy konania a trovy konania vynaložené žalobkyňou.
            
         
      Odvolacie dôvody a hlavné tvrdenia
   
   Odvolateľka tvrdí, že napadnutý rozsudok treba zrušiť z nasledujúcich dôvodov:
   
                
            
            
               Všeobecný súd tým, že návrh sa stal nedôvodným vzhľadom na to, že ku dňu vyhlásenia rozsudku nebola skoršia ochranná známka obnovená a že uplynula dodatočná šesťmesačná ochranná doba podľa článku 47 ods. 3 (1) nariadenia č. 207/2009, porušil článok 113 rokovacieho poriadku.
            
         
                
            
            
               Pokiaľ ide o otázku fonetickej podobnosti odvolateľka uvádza, že Všeobecný súd skreslil dôkazy a nesprávne posúdil skutkové okolnosti a že jeho rozhodnutie obsahuje podstatné nesprávne skutkové zistenia, ktoré možno pripísať dokumentom, ktoré mu boli predložené.
            
         
                
            
            
               Všeobecný súd nezohľadnil zapojenie profesionálov pri predaji farmaceutických výrobkov.
            
         
                
            
            
               Pokiaľ ide o otázku vizuálnej podobnosti odvolateľka tvrdí, že Všeobecný súd nesprávne uplatnil vlastnú judikatúru, podľa ktorej sa začiatok ochranných známok považuje spravidla za najvýznamnejší prvok a podľa ktorej sú v prípade pomerne krátkych ochranných známok, akými sú aj ochranné známky dotknuté v prejednávanej veci, stredové prvky označenia rovnako dôležité ako ich prvky úvodné a koncové.
            
         
      (1)  Nariadenie Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, s. 1).